จุดเปลี่ยนอยู่ที่ 1,650
*อันที่จริง “โมนิก้า” ยังเป็นสาวรุ่น ๆ วัยแรกแย้มที่มองอะไรสวยงามไปหมดทุกอย่าง จึงพยายามนำเสนอเรื่องดี ๆ  ที่เป็นประโยชน์กับนักเล่นเป็นประจำ เพราะเป็นหนทางเดียวที่ทำให้แฟนคลับได้เข้าใจถึงแนวคิดของผู้คนในตลาดหุ้นว่ามองเรื่องไหนเป็นหลัก และมองเรื่องไหนเป็นประเด็นรอง เลยทำให้เดี๊ยนมีนิสัยสอดรู้สอดเห็นเรื่องชาวบ้านตลอดเวลา จนบางครั้งไปเจอกับเรื่องลับ ๆ ล่อ ๆ โดยไม่รู้ตัว..อิอิอิ
3 เม.ย. 2562

เจาะกระดาน : โมนิก้าและทีมงาน
*อันที่จริง “โมนิก้า” ยังเป็นสาวรุ่น ๆ วัยแรกแย้มที่มองอะไรสวยงามไปหมดทุกอย่าง จึงพยายามนำเสนอเรื่องดี ๆ  ที่เป็นประโยชน์กับนักเล่นเป็นประจำ เพราะเป็นหนทางเดียวที่ทำให้แฟนคลับได้เข้าใจถึงแนวคิดของผู้คนในตลาดหุ้นว่ามองเรื่องไหนเป็นหลัก และมองเรื่องไหนเป็นประเด็นรอง เลยทำให้เดี๊ยนมีนิสัยสอดรู้สอดเห็นเรื่องชาวบ้านตลอดเวลา จนบางครั้งไปเจอกับเรื่องลับ ๆ ล่อ ๆ โดยไม่รู้ตัว..อิอิอิ
*ประกอบกับพฤติกรรมส่วนตัวชอบนั่งเฝ้าหน้ากระดานหุ้นเป็นประจำ “โมนิก้า” ถึงมองการเคลื่อนตัวของดัชนีในรูปแบบสัญญาณเทคนิคได้ค่อนข้างดี (พูดแล้วจะหาว่าคุย) วันนี้เลยขอเทน้ำหนักไปที่เรื่องดังกล่าวมากสักหน่อย หลังดัชนีไม่สามารถขึ้นไปยืนเหนือแนวต้านบริเวณ 1,650 จุดได้อย่างแข็งแกร่ง จึงทำให้โมเมนตัมของตลาดหุ้นอยู่ในจังหวะของการแกว่งตัวสร้างฐานต่อไปอีกระยะหนึ่งนะจ๊ะ
*สำหรับข้อมูลที่น่าสนใจมากสุดในเที่ยวนี้เป็นเรื่องดัชนียืนปิดที่ 1,649.06 จุด ลบไป 2.42 จุด ด้วยมูลค่าการซื้อขาย 4.42 หมื่นล้านบาท เหมือนเป็นไฟต์บังคับที่ทำให้ดัชนีต้องย่ำฐานเพื่อสะสมแรงซื้อให้มากพอก่อนที่จะพลิกแนวต้านให้กลายเป็นแนวรับอันมั่นคง และเรื่องนี้ก็เกี่ยวข้องโดยตรงกับผลงานของบริษัทจดทะเบียนในไตรมาส 1 ปี 2562 จะออกมาแจ่มแจ๋วเพียงใดนะจะบอกให้
*โดยรายที่มีผลงานยอดเยี่ยมกระเทียมดองอยู่แล้วอย่าง EA ยังคงเป็นหุ้นดาวเด่นที่นักเล่นต้องติดตามดูผลงานอย่างใกล้ชิด เพราะพัฒนาการของบริษัทปี 2562 เป็นการต่อยอดในหลากหลายมิติ ซึ่งจะทำให้บริษัทมีตัวเลขรายได้ไหลมาจากหลากหลายช่องทางด้วยกัน “โมนิก้า” ถึงไม่แปลกใจที่บริษัทนี้เข้าไปร่วมชิงเค้กในโครงการ “ท่าเรือแหลมฉบังเฟส 3” ขณะที่ราคาหุ้นยืนปิด 49.50 บาท บวกไป 0.50 บาท หรือขึ้นไป 1% ด้วยมูลค่าการซื้อขาย 870 ล้านบาท เกี่ยวข้องหรือไม่ ? ลองไปคิดกันดูนะตัวเอง !
*ส่วนรายที่ต้องคิดมากจริง ๆ “โมนิก้า” ขอพุ่งเป้าไปยังหุ้น PTTGC เพื่อทำให้แฟนคลับเห็นว่าผลงานในปีที่ผ่านมาก็ค่อนข้างดี และในปีนี้น่าจะดีเช่นกัน แต่ราคาหุ้นนับตั้งแต่ต้นปีกลับไม่ไปไหนสักที เดี๊ยนถึงไม่แน่ใจว่าการพุ่งขึ้นมาปิดที่ระดับ 69.25 บาท บวกไป 1.25 บาท หรือขึ้นไป 1.80% ด้วยมูลค่าการซื้อขาย 2.44 พันล้านบาท เป็นการวิ่งกลับขึ้นไปหายอดเดิมแถวบริเวณ 74 บาทแล้วย้อยตัวกลับลงมาที่เดิมหรือเปล่า ?
*คล้ายกับกรณีของหุ้น BEM เริ่มอ่อนตัวลงมาเรื่อย ๆ ทั้งที่เห็นกันเต็มสองลูกตาว่า สตอรี่ค่อนข้างสตรองสุด ๆ เท่ากับเป็นการส่งสัญญาณให้รู้ว่ากำลังมีการโยกพอร์ตไปลงทุนหุ้นตัวอื่น ราคาหุ้นถึงหลุดแนวรับเส้น 75 วันลงมาปิดที่9.85 บาท ลบไป 0.15 บาท หรือลงไป 1.50% ด้วยมูลค่าการซื้อขาย 1.21 พันล้านบาทแบบไร้การขัดขืน “โมนิก้า” ถึงมองสถานการณ์ของหุ้นตัวนี้ไม่ค่อยจะสู้ดีสักเท่าไหร่นะคะ
*เช่นเดียวกับในรายของ BTS อุตส่าห์ทะยานขึ้นอย่างช้า ๆ แต่ดันมาโดนทิ้งหนักแบบไม่ทันตั้งตัว หุ้นเลยไหลลงมาปิดที่จุดต่ำสุดของวันบริเวณ 10.80 บาท ลบไป 0.50 บาท หรือลงไป 4.40% ด้วยมูลค่าการซื้อขาย 1.07 พันล้านบาท “โมนิก้า” มองเป็นผลมาจากหุ้นเข้าเขตซื้อมากเกินไปมาระยะหนึ่ง และพยายามฝืนขึ้นต่อไปเรื่อย ๆ แต่สุดท้ายก็แพ้ภัยตัวเองจนได้ จึงต้องมาตั้งหลักใหม่อีกรอบเจ้าค่ะ
*ส่วนรายที่ลอยตัวสุด ๆ จนไม่มีอะไรต้องพะวง “โมนิก้า” คงมองไปที่หุ้น PLANB มากกว่าหุ้นตัวไหนทั้งสิ้น เพราะมองจากมุมไหน ด้านไหน ก็มีแต่คำว่า แวลูสูงขึ้น ! วานนี้ถึงเห็นหุ้นขึ้นมาปิดที่ระดับ 6.95 บาท บวกไป 0.25 บาท บวกไป 3.70% ด้วยมูลค่าการซื้อขาย 420 ล้านบาทแบบชิว ๆ แถมเมื่อเอาเรื่องราวเก่า ๆ สมัยที่ “เฮียคีรี” เดินเกมหุ้นแบบสุดซอยมาผนวกด้วยแล้ว..บอกได้คำเดียวว่า กระฉูดต่อแน่ ๆ พะยะค่ะ
*สำหรับรายที่เริ่มดันรอบใหม่อย่างหุ้นขายแก๊ส SGP กลายเป็นช็อตที่แมงลือให้ความสนใจมากเป็นพิเศษ หลังเม้าท์กันสนั่นลั่นทุ่งว่า คัมแบ็กอย่างเต็มตัว ! แต่เผอิญเดี๊ยนยังมองไม่เห็นจุดเปลี่ยนสำคัญของการทำธุรกิจ จึงไม่ขอออกความคิดเห็นเมื่อเห็นราคาหุ้นขึ้นมายืนปิดที่ 9.60 บาท บวกไป 0.20 บาท หรือขึ้นไป 2.10% ด้วยมูลค่าการซื้อขาย 100 ล้านบาท เพราะมันเป็นเรื่องที่ต้องดูกันยาว ๆ ไงล่ะคะ